El Monte Carega, o pi semplicemente el Carega, el xe un acròcoro postà intrà el Veneto e el Trentin. El xe subito sora i Lesini, in provincia de Verona, e el fa parte de łe Picołe Dołomiti . El monte pi alto de tuto el grupo xe Sima Carega, 2259 metri. A nord - nordest el Carega el casca xo 'nteła Vałarsa, pi a est el Paso de Canpogroso ło divide dal Sengio Alto, a sud el Paso de ła Lora ło staca da ła Cadena de łe Tre Croxe, a sudovest ła Val de Ronchi ło taja neto dai Lesini, a nordovest el ga el Monte Zugna. Durante ła Prima Guera Mondiałe el grupo el xe sta teatro de conbatimenti intrà l'esercito deł'Austria e queło deł'Italia. El Carega el xe na montagna calcarea, fata de dołomia, coi fianchi verso est e verso sud segnà da profondi canałoni ke da ste parti i ga un so nome: vajo. I pi famosi i xe el Vajo dei Cołori e el Vajo dei Camòsi a est e el Vajo Pełagata a sud. I monti pi alti del grupo, vegnendo da sudest, xe: el Plische, 1991 metri, łe Guje deł Fumante, 1938 metri, ł'Obante, 2020 metri, Sima Carega, 2259 metri, el Cherlong, 2210 metri, Sima Posta, 2215 metri, Sima de ła Neve, 2157 metri. L'unica strada ke ghe riva quasi sora ła vien da ła Val d'Iłasi , ma ła xe sarà al trafico e ła se ferma al Rifugio Scalorbi, 1767 m. Poco soto ła Sima Carega ghe xe el Rifugio Fraccaroli, 2230 m Pi in baxo ghe xe el Rifugio Battisti, 1265 m. e el Rifugio Canpogroso, 1460 m. . El nome nol vol dir "carega" inte el senso de sentarin. El vien da , inte el dialeto todesco che se parlaa su i Lesini e vol dir "bacineła". Se se guarda el grupo del Carega da la Val d'Iłaxi, el ga proprio la forma de na bacinela. Anca se la cima piassè alta l'è in provincia de Trento, i veronexi i ga sempre considerà el Carega na montagna veronexe.